b'\n_START_ARTICLE_\nKonstant\xc3\xadnos Ts\xc3\xa1tsos\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTs\xc3\xa1tsos syntyi Ateenassa ja siell\xc3\xa4 oli h\xc3\xa4nen Kreikan-kotinsa koko h\xc3\xa4nen el\xc3\xa4m\xc3\xa4ns\xc3\xa4 ajan. H\xc3\xa4n opiskeli oikeustiedett\xc3\xa4 Ateenan yliopistossa. Opintojensa yhteydess\xc3\xa4 h\xc3\xa4n perehtyi my\xc3\xb6s klassiseen kreikkaan ja latinaan sek\xc3\xa4 nykykreikan kirjallisuuteen. Ts\xc3\xa1tsos julkaisi runoja ja n\xc3\xa4ytelmi\xc3\xa4 salanimell\xc3\xa4 \xc3\x9dvos Delf\xc3\xb3s (\xce\x8e\xce\xb2\xce\xbf\xcf\x82 \xce\x94\xce\xb5\xce\xbb\xcf\x86\xcf\x8c\xcf\x82) eli Yves Delfos._NEWLINE_Ts\xc3\xa1tsos toimi ensimm\xc3\xa4isen maailmansodan j\xc3\xa4lkeen diplomaattina Pariisissa ja osallistui S\xc3\xa8vresin rauhansopimuksen neuvotteluihin. H\xc3\xa4n suoritti jatko-opintoja Heidelbergin yliopistossa ja palasi t\xc3\xa4m\xc3\xa4n j\xc3\xa4lkeen Ateenaan. Ts\xc3\xa1tsos v\xc3\xa4itteli vuonna 1929 ja vuonna 1932 h\xc3\xa4nest\xc3\xa4 tuli Ateenan yliopiston oikeustieteen professori. Io\xc3\xa1nnis Metax\xc3\xa1ksen diktatuurin aikana vuonna 1941 h\xc3\xa4net pid\xc3\xa4tettiin ja erotettiin, ja vuonna 1944 h\xc3\xa4n l\xc3\xa4hti maanpakoon L\xc3\xa4hi-it\xc3\xa4\xc3\xa4n._NEWLINE_Ts\xc3\xa1tsos palasi Kreikkaan vuonna 1945, aluksi yliopistolle ja my\xc3\xb6hemmin Liberaalipuolueen teht\xc3\xa4viin. H\xc3\xa4n toimi sis\xc3\xa4ministerin\xc3\xa4 vuodesta 1945, ja vuonna 1949 h\xc3\xa4nest\xc3\xa4 tehtiin opetusministeri. H\xc3\xa4n toimi my\xc3\xb6s varaministerin\xc3\xa4 Sofokl\xc3\xads Veniz\xc3\xa9loksen hallituksessa vuonna 1951. Vuonna 1956 h\xc3\xa4n liittyi vastaperustettuun Ethnik\xc3\xad Rizospastik\xc3\xad \xc3\x89nosis (ERE) -puolueeseen ja tuli valituksi Kreikan parlamenttiin. H\xc3\xa4n toimi ministerin\xc3\xa4 Konstant\xc3\xadnos Karamanl\xc3\xadsin hallituksissa 1961 ja 1963 sek\xc3\xa4 oikeusministerin\xc3\xa4 Panagi\xc3\xb3tis Kanell\xc3\xb3pouloksen hallituksessa 1967._NEWLINE_Vuonna 1974 siviilihallintoon siirtymisen aikaan Ts\xc3\xa1tsos siirtyi Uusi demokratia -puolueeseen. H\xc3\xa4nest\xc3\xa4 tuli ensin kansanedustaja ja kulttuuriministeri. Parlamentti valitsi Ts\xc3\xa1tsoksen presidentiksi 20. kes\xc3\xa4kuuta 1975. H\xc3\xa4n sai tuolloin 210 \xc3\xa4\xc3\xa4nt\xc3\xa4 l\xc3\xa4sn\xc3\xa4 olleesta 295:st\xc3\xa4. Ts\xc3\xa1tsos toimi presidenttin\xc3\xa4 vuoteen 1980._NEWLINE_Ts\xc3\xa1tsoksen puoliso oli Io\xc3\xa1nna Ts\xc3\xa1tsou (o.s. Seferi\xc3\xa1dou), ja heill\xc3\xa4 oli kaksi tyt\xc3\xa4rt\xc3\xa4. Ts\xc3\xa1tsos julkaisi monia tutkimusartikkeleita sek\xc3\xa4 oikeustieteellisi\xc3\xa4 ja filosofisia teoksia. Vuonna 1961 h\xc3\xa4net valittiin Ateenan akatemiaan, ja my\xc3\xb6hemmin h\xc3\xa4nest\xc3\xa4 tuli ensin sen varapuheenjohtaja ja sitten puheenjohtaja. H\xc3\xa4n oli j\xc3\xa4sen my\xc3\xb6s monien muiden maiden akatemioissa, muun muassa Ranskan akatemiassa, sek\xc3\xa4 Sorbonnen yliopiston kunniatohtori.'